31997R1065
L 156/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1065/97 НА КОМИСИЯТА
от 12 юни 1997 година
относно допълнение на приложението към Регламент (EО) № 1107/96 за регистрацията на географски указания и наименования за произход по процедурата, определена в член 17 от Регламент (ЕИО) № 2081/92 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. относно защитата на географските указания и наименованията за произход на селскостопанските и хранителни продукти (1), последно изменен с Регламент (EО) № 535/97 (2), и по-специално член 17, параграф 2 от него,
като има предвид, че за определени означения, обявени от държавите-членки по член 17 от Регламент (EИО) № 2081/92, беше поискана допълнителна информация, за да се потвърди, че те са в съответствие с членове 2 и 4 от посочения регламент; като има предвид, че допълнителната информация показва, че означенията са в съответствие с посочените членове; като има предвид, че означенията следователно трябва да бъдат регистрирани и добавени в приложението към Регламент (EО) № 1107/96 на Комисията (3), последно изменен с Регламент (EО) № 123/97 (4);
като има предвид, че след присъединяването на три нови държави-членки шестмесечният период, предвиден в член 17 от Регламент (EИО) № 2081/92, следва да започне от датата на тяхното присъединяване; като има предвид, че някои от означенията, обявени от въпросните държави-членки, са в съответствие с членове 2 и 4 от горепосочения регламент и следователно трябва да бъдат регистрирани;
като има предвид, че означението „Speck dell'Alto Adige“ се отнася до гранична географска област, която е двуезична; като има предвид, че следователно се прилага член 5, параграф 5, засегнатите държави-членки се консултираха помежду си и постигнаха споразумение; като има предвид, че означението вече беше регистрирано на италиански, то трябва да бъде регистрирано също и на немски;
като има предвид, че мерките, предвидени в настоящия регламент, са в съответствие със становището на Регулаторния комитет за географски указания и наименования за произход,
ПРИЕ НАСТОЯЩИЯ РЕГЛАМЕНТ:
Член 1
Означенията в приложението към настоящия регламент се добавят към приложението към Регламент (EО) № 1107/96.
Член 2
Означението „Speck dell'Alto Adige“ се регистрира на немски като „Südtiroler Markenspeck“ или „Südtiroler Speck“.
Член 3
Настоящият регламент влиза в сила в деня на неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юни 1997 година.